**ÅRSRAPPORT**

****

**HØVIK MENIGHET**

**2020**

Innhold

[Gudstjenester og kirkelige handlinger 2020 3](#_Toc63839725)

[Tabell 3](#_Toc63839726)

[Hovedgudstjenestene 4](#_Toc63839727)

[Digitale andakter/gudstjenester 4](#_Toc63839728)

[Trosopplæring og skolegudstjenester 4](#_Toc63839729)

[Konfirmasjonsgudstjenestene og konfirmantarbeid 5](#_Toc63839730)

[Institusjonsgudstjenester/samlinger, vigsler og bisettelser 5](#_Toc63839731)

[Fra kirkeforvalter   
 Møter 6](#_Toc63839732)

[Ansatte 6](#_Toc63839733)

[Oppsummering 6](#_Toc63839734)

[Utleie 7](#_Toc63839735)

[Trosopplæring 8](#_Toc63839736)

[Årsrapport for Høvik Ungdomssenter 10](#_Toc63839737)

[Formål og hovedaktivitet 10](#_Toc63839738)

[Diakoni og misjon 2020 11](#_Toc63839739)

[Musikk i menigheten 12](#_Toc63839740)

# Gudstjenester og kirkelige handlinger 2020

Konsekvensene av koronapandemien, eksistensielt for hver enkelt av oss og for vårt felleskap globalt, nasjonalt, og for vårt lokalmiljø og menighet vet vi ikke. Det er utfordrende tider. Stadig endrede smittevernstiltak har vært utfordrende å forholde seg til og krevd ekstraressurser for å gjennomføre.

Her følger en oppsummering av gudstjenestelivet i Høvik menighet i 2020. Den avspeiler, på sin måte, et år preget av pandemien med alle konsekvenser for virksomheten på grunn av smittevernstiltakene gitt av myndigheter og kirkeledelse nasjonalt og lokalt, fra midten av mars 2020.

Fra og med 9/3 kunne vi ikke feire gudstjenester og egne dåpsgudstjenester. Fra 24/5 til ny nedstenging fra og med 9/11 ble det mulig å feire gudstjenester med inntil 50 deltagere innfor strenge smittevernstiltak og med registreringsplikt på deltagere. Tabellen under viser hvilke konsekvenser dette har fått:

## Tabell

|  |  |  |  |  |
| --- | --- | --- | --- | --- |
|  | 2009 | 2018 | 2019 | 2020 |
| Innmeldte | 3 | 9 | 13 | 12 |
| Utmeldte | 31 | 43 | 75 | 55 |
| Døpte | 136 | 76 | 85 | 65 |
| Konfirmerte | 121 | 89 | 86 | 82 |
| Vielser | 30 | 13 | 9 | 8 |
| Gravferder | 147 | 124 | 115 | 112 |
| Gudst på søn og helligdag | 77 | 76 | 71 | 55 |
| Deltakere | 9288 | 7390 | 7711 | 3233 |
| Gj. snitt pr gt | 121 | 97 | 108 | 59 |
| Andre gudstjenester | 82 | 54 | 23 | 15 |
| Deltakere |  | 5065 | 4125 | 1554 |
| Gj. snitt pr gt |  | 93 | 179 | 104 |
| Nattverddeltakere totalt | 3322 | 2262 | 3007 | 1313 |
| Gj. Snitt | 53 | 38 | 51 | 44 |
| Bhg og skolegt | 8 | 8 | 8 | 0 |
| Deltakere | 304(?) | 2563 | 2224 | 0 |
| Konserter |  | 22 | 18 | 1 |
| Deltakere |  | 3469 | 2561 | 49 |
| Kirkeoffer | 253 894 | 255 452 | 268 815 | 122 738 |
| Derav til eget arbeid | 112 565 | 157 276 | 157 114 | 90 169 |
| Givertjeneste | 56 360 | 109 486 | 132 326 | 94 000 |
| Innsamlet til egen virksomhet | 168 925 | 266 762 | 289 440 | 184 169 |
| Andre innsamlinger |  | 270 198 | 161 957 | 54 464 |
| Totalt samlet inn | 310 254 | 631 700 | 563 098 | 271 222 |
| Andel av offer til egen virksomhet | 44 % | 62 % | 58 % | 73 % |

Hovedgudstjenestene

Også i år har vi fulgt praksis med tilbud om dåp i hovedgudstjenesten før restriksjoner på antall gudstjenestedeltagere førte til at vi hadde mange egne dåpsgudstjenester, også når maksimumsantallet var på 10 deltagere i november/desember. Erfaringene med få tilstede på egne dåpsgudstjenester må evalueres. Tilbakemeldingene fra dåpsfamiliene er gode.

Dåpstallet for 2020 reflekterer det også, at vi har vært gjennom et helt ekstraordinært år (65 barn i 2020, mot 85 i 2019). Framtiden vil vise om dette unntaksåret gjør noe med oppslutningen om dåp i vår menighet.

I perioden februar-mars var konfirmanter med i gudstjenestene som medliturger, sammen med øvrige medliturger. Vi har en stabil medliturggruppe som også møtes 2 ganger pr år til praksisrefleksjon.

Fram til nedstengning i mars var det med kirkekaffe etter gudstjenesten organisert av frivillige. I høst var det utendørs kirkekaffe fram til og med oktober dersom været tillot det.

1.pinsdag ble ny kapellan, Ingeborg Holberg Heggen innsatt av prosten. 11. oktober ble det holdt avskjedsgudstjeneste for tidligere kapellan Rune Klæboe.

I sommerperioden hadde menigheten ansvar for fire gudstjenester der medlemmer stilte opp som prester/predikanter og musikere. Denne ordningen er kommet for å bli i prostiet og erfaringene fra og engasjementet rundt «menighetsledede» gudstjenester er gode

Bachkoret har deltatt på askeonsdagsmessen samt med korgrupper på andre hovedgudstjenester etter turnus.

Strenge smittevernstiltak innebar at vi i påske- og julehøytiden ikke kunne invitere til gudstjenester. Det har vært lagt til rette for «åpen kirke» på julaften og på noen torsdagskvelder i adventstiden.

Etter avtale med prost har det vært fellesgudstjenester med Fornebulandet menighet på følgende søndager: 1.nyttårsdag (Høvik kirke), siste søndag i vinterferieuken (Høvik kirke) Allehelgensøndag-kveld (Høvik kirke).

## Digitale andakter/gudstjenester

Vi har hatt tre digitale forenklede gudstjenester: På palmesøndag, langfredag og på 1. påskedag. Det er også produsert flere andakter lagt ut på menighetens ulike plattformer i de periodene gudstjenestelivet har vært innstilt..

Trosopplæring og skolegudstjenester

Gudstjenestene og samlingene i kirken med barnehager og skoler før jul måtte dessverre utgå. Høvik verk filmet sin skolegudstjeneste og viste den på skolen. Disse gudstjenestene er svært viktige for menigheten i forhold til vårt lokalmiljø. Det er derfor viktig at disse gode tradisjonene gjenopptas i 2021, om mulig.   
  
Av tre planlagte gudstjenester knyttet til trosopplæringsplanen (4-årsbokutdeling, Lys våken-helg og Tårnagenthelg), ble kun gudstjeneste med utdeling av 4-årsbok gjennomført i 2020 grunnet smittevern og stengt kirke. På denne gudstjenesten deltok Superkids.

## Konfirmasjonsgudstjenestene og konfirmantarbeid

Dette viktige arbeidet ble sterkt preget av pandemien, se annet sted i rapporten.

Vi gjennomførte 11 konfirmasjonsgudstjenester der innsatsen i de to konfirmasjonshelgene fra mange ungdomsledere var helt avgjørende for å kunne gjennomføre dem. Korgruppe fra Bachkoret deltok på disse gudstjenestene.

## Institusjonsgudstjenester/samlinger, vigsler og bisettelser

Det er utarbeidet tjenesteplaner for samtlige prester i parmenighetene Fornebulandet og Høvik med tanke på vigsler og bisettelser, samt gjennomføringen av institusjonsgudstjenester hver annen uke på Stabekk sykehjem, Stabekktunet bo- og behandlingssenter og Solvik bo- og behandlingsenter. På Stabekk Hospice er det hver annen uke «Stille time» med samtalemulighet.

Dette tilbudet har vært kraftig redusert i 2020. På Stabekk sykehjem (tidligere Stabekk bo- og behandlingssenter) har vi, når forholdene har ligget til rette for det, hatt 4 utendørsgudstjenester.

Vigselstallet er lavt, men stabilt. 8 vigsler er foretatt i 2020, i kirken og også på godkjent vigslesplass av prost, utenom kirkelokalet.

Antall gravferder de siste årene er stabilt, se tabell.

I perioden da Haslum krematorium var stengt i vår, mars-mai, var det i Bærum kommune kun kirkelige bisettelser i Bryn og Høvik kirke.

Sokneprest Trygve Rø, februar 2021

## Fra kirkeforvalter Møter

I 2020 var det planlagt 8 menighetsrådsmøter og en strategisamling for stab og menighetsråd. Strategisamlingen og 6 møter ble gjennomført. Det ble tatt en vurdering av om rådet skulle ha digitale møter, men det ble valgt å heller søke utsette møter til fysisk møte var mulig. AU hadde 2 ekstra møter når utsettelsesperioden ble lenger.

Økonomiutvalget hadde kun ett fysisk møte i 2020, men jobbet med budsjett og budsjettrevidering på mail.

Årets menighetsmøte ble ikke avholdt på vanlig vis, men årsrapport med regnskap ble lagt tilgjengelig på menighetens nettside.

## Ansatte

Birgit Johanne Wirgenes, kirkeforvalter

Trygve Rø, sokneprest

Kari Anne Omberg Lier, menighetspedagog

Nina Engen, kateket

Ingeborg Holberg Heggen, kapellan

Thröstur Eiriksson, kantor

Ellen Kristin Haave, diakon

Torkel Djønne, ungdomsleder

Viktoria Helena Fossheim Solum, ungdomsarbeider

Marte Brenne, sekretær

Vi fikk to nye ansatte i Høvik i 2020:

* Torkel Djønne. Han er ansatt som ungdomsleder i august og overtok etter Anja Martine Mørk som hadde jobbet i Høvik i 5 år.
* Ingeborg Holberg Heggen. Hun er menighetens kapellan, startet i april og overtok etter Rune Klæboe som har jobbet i Høvik i nesten 11 år

## Oppsummering

2020 har vært et år preget av endrede smittevernregler og stadig nye rammer for arbeidet vårt. Det har også vært preget av nytenkning, egenstudier, utprøving av nye ideer og stor grad av kreativitet. Koronarestriksjonene har gjort at alt vi har hatt av aktiviteter har vært planlagt 2-5 ganger, alt etter hvor ofte smitteverntiltakene har endret seg. Noen av aktivitetene har vi ikke kunnet gjennomføre tross gjentatt planlegging. Det å planlegge samme aktivitet 3 ganger og til sist ikke få lov til å gjennomføre, har vært krevende for de ansatte og for frivillige. Vi har alle ønsket å møtes. Vi har jobbet mye med hvordan vi kan være tilgjengelig og tilstede når fysisk samvær har vært begrenset. Vi har tilbudt åpen kirke, samtaler har foregått med god avstand når det har vært lov, eller på telefon/ Facetime, Ten Sing har møttes til digitale spillkvelder og vi har laget digitale andakter og delt dem på nettsiden vår og facebook helt siden april. Disse har hatt gode seertall.

Vi har fått to nye ansatte i år, Torkel og Ingeborg, og vi gleder oss over samarbeidet med dem.

I 2020 har vi planlagt oppussing av orgel, messehagler og kontorer og starter det nye året med gjennomføringen av disse prosjektene.

Vi tar med oss mange erfaringer og prøveprosjekter i videre arbeid, blant annet vandringer, åpen kirke, utealter og bruk av nye apper. Men den viktigste erfaringen vi sitter igjen med fra 2020, er verdien av det fysiske møtet og fellesskapet med hverandre.

Kirkeforvalter Birgit Johanne Wirgenes, februar 2021

# Utleie

Statistikken for Høviks del de siste fire årene på utleieinntektene ser sånn ut:

2017: 130 474,-

2018: 131 234,-

2019: 102 269,-

2020: 42 100,-

Her er ikke leieinntekter fra hydrogenstasjonen tatt med. 2020 viser en klar nedgang fra øvrige år. Grunnen er, naturlig nok, at i store deler av året har det ikke vært mulig å tilby utleie av lokalene grunnet smittevernhensyn. Blant annet desember bar preg av at julekonsertene måtte avlyses, og leieinntekter som følge av dem uteble. De månedene det har vært mulig med utleie av lokalene har det imidlertid ikke stått på interessen, og eneste hinder for utleien da har vært evt. dobbeltbooking med menighetens egne aktiviteter. Menighetshuset har vært leid ut til dåpsselskap, konfirmasjonsselskap, minnesamvær, kurs, møter og andre selskaper.

Sekretær Marte Brenne, februar 2021

# Trosopplæring

Siden Kari Anne har vært sykemeldt siden november, er det kateketen som har skrevet notatene fra trosopplæringen. Tilbakemeldingen bærer preg av det..

Babysang Torsdager. Har hatt koronapauser. Møttes i mai og juni på våren, og september og oktober i høst. Antallet har jeg ikke.

Dåpssamtaler 61 barn med foreldre har vært til dåpssamtale

2.årssamling Avlyst

3.års samling Avlyst

4-års bok September. 12 barn mottok boken

6 år korprosjekt Okt/nov. 24 barn deltok

7 år Prinsen av Egypt Januar. 21 barn deltok

8 år Tårnagent Mars. Helga ble avlyst, men Kari Anne laget en sporløype med poster rundt kirken som alle 8-åringene ble invitert til å være med på. Umulig å vite hvor mange som ble med.

11 år Lys Våken November. Avlyst. Alle fikk invitasjon til å kommen innom kontoret og få et hobbysett. En julekrybbe av papir. Ca 35 fikk den.

13 -år Lys Våken + Februar. Et samarbeid med Haslum. Ingen fra Høvik, 25 deltakere fra Haslum

14 år Mars. Tensingbesøk med reklame for konfirmanttid og ungdomsarbeidet. Invitasjoner sent ut. Avlyst

Konfirmantarbeid Tilrettelagt: 1 konfirmant fra oss i en gruppe på 5 konfirmanter i Bærum. Antall samlinger skulle vært 10, det ble 4. Konfirmasjonen ble flyttet fra mai til august. Opplegget ble gjennomført i Eiksmarka kirke.

Miks: 3 konfirmanter fra oss i en gruppe på 25 fra Bærum. Vi skulle hatt 4 samlinger og en helg. Helga og 2 samlinger ble gjennomført som vanlig. En samling ble avlyst og en ble gjennomført digitalt.   
  
Konfirmantleir ble til Alternativ konfirmantleir i juni. 91 konfirmanter. De fikk være med på 2 pilegrimsvandringer, samlinger på menighetshuset og i kirken. 34 frivillige konfirmantledere var med og gjorde en fantastisk innsats.

15 år HULK del 2 Vårsemesteret. Bare 4 ungdommer fullførte kurset.

15 år HULK del 1 Høstsemesteret. Vi fikk med oss 5 på kurset – 20 året før. Kun   
 en samling ble gjennomført. Resten måtte avlyses.

Kommentar til trosopplæringsplanen:   
  
Den skal revideres i løpet av året, jeg har snakket med rådgiver på bispedømmekontoret og fått den utsatt til høstsemesteret siden trosopplærer er i permisjon. Vi komme til å jobbe noe med den utover våren.

Kommentar til konfirmantarbeid og ledertrening:

Det var trist å ikke få gjennomført leir. Det positive var at vi laget et nytt opplegg som fungerte veldig bra. Evalueringene fra konfirmantene var god, moro å lese dem!

Vi har en stor utfordring: Å rekruttere nye ledere. Det svinger alltid i ungdomsarbeidet. Vi tror det var en uheldig tilfeldighet som gjorde at bare 3 ledere fra 19 -kullet ble med videre som ledere. Vi fikk kun med 5 fra 20 kullet med på HULK i høst. Ledernes evaluering: vi brukte for lite tid til å reklamere for det på alternativ leiruke.

For å ta tak i dette har vi gjort følgende med årets kull: Kapellan, ungdomsleder og kateket er sammen på alle undervisningene. Da blir konfirmantene kjent med flere i staben og vi kan reklamere godt for HUS. I tillegg har vi fordelt årets kull mellom oss og har en 5 minutters samtale med hver av dem på FAceTime eller teams.

For meg er det veldig inspirerende å jobbe med Ingeborg, Torkel og Trygve i konfirmantarbeidet.

Vet ikke helt hva jeg skal si om punktet møter. Vi har hatt noen møter på teams og zoom i konfirmantarbeidet, men ikke mer enn 4-5. Det har vært viktig og nødvendig, men for kreative prosesser er ikke digitale møter det beste. Årets ledermøte før alternativ konfirmantleir ble en pilegrimsvandring til Haslumseter. Været var nydelig så all praktisk gjennomgang av opplegget skjedde ute på kirkebakken.

Kateket Nina Engen, februar 2021

Årsrapport for Høvik Ungdomssenter

## Formål og hovedaktivitet

Høvik Ungdomssenter, også kalt HUS, har som formål å drive ungdomsarbeidet i Høvik menighet. Vi driver i stor grad med miljøskaping blant ungdom og tilbyr blant annet ledertrening på ulike nivåer.

Faste ukentlige aktiviteter er Tensing på tirsdager, nå fra 17-21.00, i 2020 holdt vi hovedsakelig på med en revy. Vi fikk dessverre ikke fullført denne, da korona satte en stopper for også dette. Hver tirsdag avslutter vi med skumrings og sang rundt flygelet i kirka.

På Annenvær onsdag fra 18-20 er det «Gabong-Onsdag» i ungdomsrommet i kjelleren som er en ungdomsklubb med kiosk hvor vi hovedsakelig fokkuserer på det legendariske kortspillet Gabong. Gabong har lange tradisjoner i ungdomsarbeidet i høvik. Utenom ukentlige aktiviteter drar vi på egne leirer: påskeleir og høstleir, er med på leirer med KFUK-KFUM, og bidrar som ledere på Konf-leir om sommeren. Medlemstallene har variert, men 2020 har vi ligget på i snitt 50 medlemmer, hvor ca 35 er aktive på tvers av våre aktiviteter.

Høvik Ungdomssenter har et eget styre som velges i starten av høstsemesteret. Siste halvdelen av 2020 har styret bestått av:

Styreleder: Andrine Romnæs

Øvrige medlemmer: Nina Næss, Nora Næss, Hedda Neeven, sven og Madeleine Langberg.

2020 startet på mange måter som et vanlig år for ungdomsarbeidet. Vi begynte året med nyttårsball, før tensing begynte med revy. Da mars kom og koronaen traff, ble det meste av ungdomsarbeidet flyttet over på digitale flater. Dette setter en begrensing på hva man kan få til med revy, så her ble fokuset hovedsakelig å opprettholde kontakt, og å pleie miljøet. I tillegg ble årets påskeleir digital. Det innebar morsomme aktiviteter over zoom sammen i 5 dager. Konfirmasjonsleir ble heller ikke som vanlig, men ca. 30 ledere fra ungdomsarbeidet var med å arrangere for konfirmantene, så de skulle få en så best mulig opplevelse av sin konfirmasjonstid.

Etter konfleir, måtte ungdomsarbeidet desverre si hade til Anja som har vært arbeidets eminente leder i flere år, da hun skulle igang med nye eventyr. Og vi ønsker Anja lykke til videre, og minner om at en gang huser, alltid huser. Torkel Djønne, tok over som ungdomsleder i august.

Da høsten kom, klarte vi å gjennomføre høstleir og noen mnd. Med tensing og gabong-onsdag, før samfunnet stengte ned igjen. Da fortsatte arbeidet digitalt ut året, og alt av fysiske aktiviteter måtte avlyses.

Vi håper på at 2021 skal bli et år som ligner mer på det vi kjenner fra før, og satset på ny giv og god stemning.

Ungdomsleder Torkel Djønne, februar 2021

# 

# Diakoni og misjon 2020

Ved nedstengningen av landet og kirken vår 12. mars, sa biskop Kari Veiteberg at nå måtte kirken være telefoni- og digitalkirke.

Så nedstengingsperiodene i vår og høst, på seniorsenter, sykehjem og kirke har det blitt mange samtaler om ensomhet og isolasjon blant eldre, syke og sørgende.

Fikk gjennomført 4 andakter på Solvik, men 7 gikk ut i vår. Ingen andakter i høst. Fikk gjennomført 5 åpne bibelgrupper på Henie Onstad i vår, 6 stk utgikk. I høst fikk vi gjennomført 3 stk som kohort med servering på rommet under strenge smittevernstiltak.

Gå-gruppa, for de mellom 60 og 70 år, stengte i mars til mai, tilbake i juni og nedstengt ved andre bølge 9.11 da vi ble bedt om å holde oss hjemme. Sørget for at alle hadde noen kjente å gå med privat.

Var med på kirkekaffe ute i august og september. Det varte til oktober da det ble for kaldt.

Sorggruppe for enker/enkemenn klarte 4 møter før nedstengning. Flott utgangspunkt å være kjent før telefonien satte inn. Tok igjen med møter i sommer og på høsten, og rakk å bli ferdig før neste nedstengning.

I høst var jeg med i gudstjenester nesten hver søndag for å møte folk. Klarte å arrangere Allehelgens dag med gudstjeneste og Allehelgensdag i ord og toner om kvelden.

Ellers har jeg hatt mange utesamtaler i sommer og høst med frivillige, sørgende og oppegående eldre. Sto på julegryta for Frelsesarmeen for å møte mennesker. Kirkefolket har savnet kirkefamilien. Kirkefamilien har stilt opp for de gamle. Over telefon har det mest stilte spørsmålet vært: Hvor lenge skal dette vare? Når blir det normalt? Savner gruppa mi, savner en klem.

Misjonsprosjektet vårt i Liberia gjennom Misjonsalliansen ble opprettholdt. VI støttet et fadderbarn, sanitæranlegg på skole og rent vann til landsbyer.

Diakon Ellen Haave, februar 2021

# Musikk i menigheten

Utøvelse av musikk i gudstjenester, kor, konserter, med mere, har en viktig plass i menighetens liv. Vilkårene for dette har vært trange i koronatiden, men det har likevel ikke vært stille. Korene har øvd, stort sett hele tiden; til dels via digitale løsninger og til dels via fysiske øvelser med god etterlevelse av smitteverntiltak.

I de periodene kirken har vært stengt for gudstjenester har vi holdt 11 gudstjenester og andakter på nett, med musikalske bidrag i alle, fra korgrupper og solister.

Konserter har i stor grad måttet avlyses/utsettes, både interne og eksterne. Blant disse er Bærum Bachkors konserter med Händels Messias, som koret håper å gjennomføre høsten 2021.

Planlagte Operacafeer i 2020 ble avlyst.

Kantor Thröstur Eiriksson, februar 2021

# 